KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston kannasta Euroopan parlamentin ja neuvoston asetuksen antamiseksi jäsenvaltioiden ja kolmansien maiden välisiä kahdenvälisiä sijoitussopimuksia koskevista siirtymäkauden järjestelyistä /* COM/2012/0603 final - 2010/0197 (COD) */





2010/0197 (COD) KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston kannasta Euroopan parlamentin ja neuvoston asetuksen antamiseksi jäsenvaltioiden ja kolmansien maiden välisiä kahdenvälisiä sijoitussopimuksia koskevista siirtymäkauden järjestelyistä 1. Tausta Päivä, jona ehdotus on toimitettu Euroopan parlamentille ja neuvostolle (asiakirja KOM(2010) 344 lopullinen – 2010/0197 COD): || 7. heinäkuuta 2010 Päivä, jona Euroopan parlamentti on antanut kantansa ensimmäisessä käsittelyssä: || 10. toukokuuta 2011 Päivä, jona neuvosto on vahvistanut kantansa: || 4. lokakuuta 2012 2. Komission ehdotuksen tavoite Lissabonin sopimuksessa vahvistetaan unionin yksinomainen toimivalta suorien ulkomaisten sijoitusten alalla osana yhteistä kauppapolitiikkaa. Euroopan unionin toiminnasta tehdyn sopimuksen (SEUT) 2 artiklan mukaan ainoastaan unioni voi toimia lainsäätäjänä ja antaa oikeudellisesti velvoittavia säädöksiä alalla, jolla unionille on annettu yksinomainen toimivalta. Koska SEUT-sopimuksessa ei määrätä erityisistä siirtymäkauden järjestelyistä jäsenvaltioiden tekemien kahdenvälisten sijoitussopimusten aseman selventämiseksi, komission asetusehdotuksessa pyritään takaamaan kyseisistä sopimuksista hyötyvien sijoittajien oikeusvarmuus antamalla lupa jatkaa kaikkien jäsenvaltioiden ja kolmansien maiden välillä allekirjoitettujen sijoitussopimusten soveltamista sekä luomaan mekanismi, jonka avulla jäsenvaltiot voivat myös tulevaisuudessa – tietyin ehdoin – neuvotella ja tehdä tällaisia sopimuksia. 3. Neuvoston kantaa koskevat huomatukset Ensimmäisessä käsittelyssä vahvistettu neuvoston kanta kuvastaa täysin neuvoston, Euroopan parlamentin ja komission kolmikantaneuvottelujen sopimusta, johon päästiin 29. toukokuuta 2012. Sopimuksen keskeiset kohdat ovat: – selvennetään jäsenvaltioiden ennen Lissabonin sopimuksen voimaantuloa allekirjoittamien sijoitussopimusten asema unionin lainsäädännössä siten, että vahvistetaan niiden voimassaolo (tai voimaantulo), kunnes ne korvataan unionin sijoitussopimuksilla; – vahvistetaan ehdot, joiden mukaisesti jäsenvaltioille voidaan antaa valtuudet tehdä ja/tai pitää voimassa kahdenväliset sijoitussopimukset, jotka on allekirjoitettu Lissabonin sopimuksen ja tämän asetuksen voimaantulon välisenä aikana; – tarkennetaan ehtoja ja menettelyjä, joiden mukaisesti jäsenvaltioille voidaan antaa valtuudet muuttaa tai tehdä kahdenvälisiä sijoitussopimuksia kolmansien maiden kanssa tämän asetuksen voimaantulon jälkeen; – varmistetaan, että jäsenvaltioiden sijoitussopimusten soveltamisen jatkaminen taikka jäsenvaltioille annettu valtuutus avata neuvottelut kahdenvälisten sopimusten tekemiseksi tai tehdä kahdenvälisiä sopimuksia ei vaikuta niihin sijoitussopimuksiin, joista unioni tulevaisuudessa neuvottelee tai jotka se tekee; – siirretään komissiolle täytäntöönpanovalta – tämän asetuksen soveltamiseksi – asetuksen (EU) N:o 182/2011 mukaisesti ja sovelletaan neuvoa-antavaa menettelyä asetuksen mukaisten valtuutusta koskevien päätösten antamisessa. Komissio antoi täyden tukensa kolmikantaneuvotteluissa saavutetulle sopimukselle. 4. Lausuma Komissio on hyväksynyt neuvoston, parlamentin ja komission yhteisen lausuman ja sitoutunut noudattamaan sitä. Lausuman mukaan komiteamenettelyn käyttöä asetuksen antamisessa ei pidä katsoa ennakkotapaukseksi sellaisten tulevien säädösten osalta, joilla jäsenvaltioille annetaan valtuudet EU:n yksinomaiseen toimivaltaan kuuluvilla aloilla, eikä neuvoa-antavan menettelyn käyttöä pidä katsoa ennakkotapaukseksi sellaisten tulevien täytäntöönpanosäädösten osalta, jotka kuuluvat yhteisen kauppapolitiikan alaan. 5. Päätelmä Komissio hyväksyy neuvoston kannan.